
RAPORT DE SPECIALITATE

privind completarea Anexei la H.C.L. nr. 315/18.12.2025 


Prin H.C.L. nr. 182/29.09.2005 privind reorganizarea Administraţiei Piețelor s-a înfiinţat un nou serviciu public cu personalitate juridică subordonat Consiliului Local Satu Mare, denumit Administraţia Domeniului Public, în temeiul H.C.L. nr. 21/26.01.2023 privind adoptarea unor măsuri de organizare și funcționare a Serviciului Public „Administrația Domeniului Public” Satu Mare,
          Având în vedere adresa Primăriei Municipiului Satu Mare nr. 46818 din 12.08.2026, înregistrată în cadrul instituției sub nr. 8923 din 13.08.2026, având ca obiect investiția „Parcare etajată S+P+2 – strada Mihail Kogălniceanu nr. 5", obiectiv care urmează să fie dat în administrarea instituției, se impune asigurarea cadrului administrativ și financiar necesar funcționării și exploatării acestuia în condiții corespunzătoare. 
         În acest context, preluarea în administrare a parcării etajate determină necesitatea stabilirii unui tarif distinct pentru utilizarea acesteia, în vederea asigurării resurselor necesare pentru exploatare, întreținere, mentenanță, curățenie, securitate și celelalte cheltuieli aferente funcționării obiectivului.
          În prezent, în nomenclatorul taxelor și tarifelor aplicate de Administrația Domeniului Public pentru anul 2026 nu este prevăzut un tarif distinct pentru utilizarea unei parcări etajate, situație determinată de faptul că, până la această dată, instituția nu a avut în administrare un obiectiv de această natură.
          Având în vedere caracterul nou al serviciului prestat de instituție, precum și necesitatea acoperirii, cel puțin parțiale, a costurilor generate de exploatarea și întreținerea obiectivului, se impune introducerea unui tarif distinct pentru utilizarea parcării etajate.
          În vederea fundamentării nivelul tarifelor propuse pentru utilizarea parcării etajate, a fost realizată o analiză comparativă a tarifelor practicate pentru obiective similare din alte municipii din țară, fiind avute în vedere cu titlu de referință, tarifele aplicate în municipiile Oradea și Cluj Napoca. 
Astfel, în municipiul Oradea, pentru parcarea situată în zonă centrală, la Primărie, tariful aplicat este diferențiat în funcție de durata staționării, respectiv 10 lei pentru o durată cuprinsă între 30 minute și 1 oră, 25 lei pentru o durată cuprinsă între 1 și 2 ore, respectiv 50 lei pentru o durată mai mare de 2 ore.
De asemenea, în municipiul Cluj Napoca în cazul parcării etajate de pe strada Moților, pentru intervalul orar 07:00-19:00, tarifele sunt stabilite gradual, în funcție de durata staționării, respectiv 4 lei pentru primele 30 minute, 8 lei pentru o durată de până la 1oră, și 12 lei pentru o durată de până la 1 oră și 30 minute. Pentru intervalul de noapte, 19:00-07:00, este prevăzut un tarif de 7,50 lei. 
Datele rezultate din această analiză comparativă evidențiază faptul că, la nivelul altor municipii, utilizarea parcărilor etajate presupune aplicarea unor tarife distincte, stabilite în raport cu durata staționării și, după caz, cu intervalul orar de utilizare. În acest context, tarifele propuse pentru parcarea etajată de pe str. Mihail Kogălniceanu nr. 5, au fost stabilite ținând seama atât de practicile existente la nivelul altor admininstrații locale, cât și de necesitatea asigurării unui nivel tarifar echilibrat, adaptat condițiilor locale și costurilor aferente exploatării și întreținerii obiectivului.
        Instituirea tarifului urmărește totodată asigurarea unei utilizări eficiente și echitabile a locurilor de parcare disponibile, asigurarea unui grad corespunzător de rotație a autovehiculelor și crearea resurselor necesare menținerii parcării în condiții corespunzătoare de funcționare.
        În acest sens, se propune completarea anexei privind taxele și tarifele aprobate prin H.C.L. nr. 315/18.12.2025, prin introducerea unei noi secțiuni- Capitolul VI, după cum urmează:

VI. TARIFE APLICATE DE ADMINISTRAȚIA DOMENIULUI PUBLIC SATU MARE PENTRU UTILIZAREA TEMPORARĂ A PARCĂRII ETAJATE DE PE STRADA MIHAIL KOGĂLNICEANU NR.5  DIN MUN. SATU MARE


	NR.
	Tip tichet
	Perioadă
Valabilitate
	Tarif propus spre  aprobare
2026
-lei-
(TVA inclus)


	1.
	Jumătate de oră – interval orar 07:00 – 19:00
	½ oră
	4

	2.
	1 oră – interval orar 07:00 – 19:00
	1 oră
	8

	3.
	1 oră – intervalul orar 19:00-07:00 luni-duminică, sărbători legale
	1 oră
	1

	4.
	1 oră – interval orar 07:00-19:00  sâmbătă- duminică, sărbători legale
	1 oră
	2

	5.
	Abonament
	 1 lună
	210

	6.
	Tarif tichet pierdut*
	1 buc
	50


       *tarif perceput în cazul în care se pierde tichetul emis la intrarea în parcare


Având în vedere prevederile art. 7 din Legea nr. 52/2003 privind transparența decizională în administrația publică, republicată, cu modificările și completările ulterioare, a fost întocmit procesul verbal de afișare nr. 49492/25.08.2026 , privind publicarea pe pagina de internet la adresa : www.primariasm.ro a proiectului de hotărâre privind completarea Anexei la H.C.L 315/18.12.2025 și referatul Serviciului Relații Publice nr. 58650/13.10.2026 conform căruia nu au fost depuse sugestii sau opinii la proiectul de hotărâre privind completarea Anexei la H.C.L 315/18.12.2025. 
Față de cele expuse și raportate la prevederile art. 129 alin. (2), lit. b), alin. (4), lit. c) ale art. 139 alin. (3), lit. c)  și prevederile  art. 196,  alin. 1 lit. a) din O.U.G. nr. 57/ 2019 privind Codul Administrativ, cu modificările și completările ulterioare, prezentul proiect de hotărâre se înaintează spre dezbatere Consiliului Local al Municipiului  Satu Mare, cu propunere de aprobare.

